દા.ત…એક બહેને વાનગીઓની ચોપડીમાંથી જોઇને વાનગી બનાવી. રીત પ્રમાણે તમામ મસાલા કરીને ગેસ ઉપર વાસણ મૂક્યુ, પરંતુ બરાબર પાક્યું છે કે નહિ તે ચેક કરવા વારંવાર ઢાંકણ ખોલી નાખતા હતા. અડધો કલાક થતાં તેમણે વાસણ નીચે ઉતાર્યુ પરંતુ રસોઇ કાચી જ રહી. સાથે ટેસ્ટ પણ ન આવ્યો અને બધું બગાડ્યું તે નફામાં! આમાં વાંક કોનો કાઢવો? ચોપડી, ગેસ, સમયમર્યાદા કે અધિરીયા જીવના બહેનનો? મૂડીરોકાણ શાસ્ત્રમાં પણ આવી અધકચરી ઇન્વેસ્ટમેન્ટ સ્ટ્રેટેજી ધરાવનારા રોકાણકારોની સંખ્યા નાની નથી. ૧૦૦માંથી ૯૯ રોકાણકારોમાં શિસ્તનો અભાવ જોવા મળે છે. તેઓ ગોલ નક્કી કરીને ઇન્વેસ્ટમેન્ટ સ્ટ્રેટેજીનો અમલ શરૂ થઇ ગયા પછી વારંવાર ‘ફગી’ (માનસિક ડામાડોળ સ્થિતિ) જતાં હોય છે. એટલું જ નહિ, મૂડીની મોકાણ પોતે કરે અને નામ ઇન્વેસ્ટમેન્ટ એડ્વાઇઝરનું આપે…! જ્યાં સુધી તમે જાતે એજ્યુકેશન, એક્સપિરિયન્સ અને એબિલિટી નહિ કેળવો ત્યાં સુધી છાપા-ચોપાનિયા-ચોપડીઓ, ટીપ્સ કે કમાઇને બેઠેલાનું આંધળું અનુકરણ કરવા સિવાય કશું નહિ કરી શકો. મૂડીરોકાણ એ ભવિષ્યનું ભાથું છે. શક્ય હોય તો કમાણીની શરૂઆતથી જ ભાથું બનાવવાનું શરૂ કરી દેવું જોઇએ.